Diari Oficial de la Generalitat Valenciana


Sumari del DOGV 3986, del 25-04-2001 (2001/3711)

ORDRE de 5 d'abril de 2001 de la Conselleria de Cultura i Educació per la qual es convoca concurs públic per a la concessió de subvencions a institucions responsables del patrimoni cultural valencià.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3986

Data del DOGV
:   25-04-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/3711


Data del document
:   05-04-2001

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * suport econòmic
    * museu
    * protecció del patrimoni
    * administració local
    * ajuda pública

ORDRE de 5 d'abril de 2001 de la Conselleria de Cultura i Educació per la qual es convoca concurs públic per a la concessió de subvencions a institucions responsables del patrimoni cultural valencià. [2001/3711]
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, establix en l'article 31.5 la competència exclusiva de la Generalitat Valenciana en matèria de patrimoni històric, artístic, monumental, arquitectònic, arqueològic i científic, sense perjuí del que es disposa en el número 28 de l'apartat 1 de l'article 149 de la Constitució espanyola. Estes funcions varen ser assignades a la Conselleria de Cultura, Educació i Ciència pel Decret 4/1997, de 26 de febrer, del president de la Generalitat Valenciana, pel qual s'assignen a la Presidència i a les conselleries determinades competències.
  
D'acord amb el que establix l'article 91 de la Llei 4/1998, d'11 de juny, de la Generalitat Valenciana, del Patrimoni Cultural Valencià, a la Generalitat Valenciana li correspon difondre, promoure i conservar el patrimoni artístic moble, i a l'efecte es convoquen ajudes per a col·laborar en la conservació del patrimoni moble que allotgen les institucions responsables del patrimoni cultural valencià.
  
Per tot això, i fent ús de les facultats conferides per l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
Es convoca concurs públic per a la concessió de subvencions a les institucions responsables del patrimoni cultural valencià a fi de col·laborar en la conservació del patrimoni moble, així com en la millora, creació i habilitació d'infraestructura per a la conservació, i s'aproven les bases per les quals es regix esta convocatòria, així com el model d'instància, inclosos com a annexos I i II en esta ordre.
  
Segon
  
L'import total de les ajudes és de set milions de pessetes (7.000.000 PTA.), equivalents a quaranta-dos mil setanta euros i huitanta-cinc cèntims (42.070,85 euros), i serà satisfet a càrrec de l'aplicació pressupostària 07.04.565.40.5, línia de subvenció T0055000 del pressupost de la Generalitat Valenciana per al 2001.
  
DISPOSICIONS FINALS
  
Primera
  
Es delega en la subsecretària de Promoció Cultural la facultat de concedir les subvencions i se l'autoritza perquè dicte les resolucions oportunes per al desplegament i l'execució d'esta ordre.
  
Segona
  
La present ordre entrarà en vigor el mateix dia de la publicació en el Diari Oficial de la Generalitat Valenciana.
  
Tercera
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà interposar recurs de reposició potestativament o serà possible interposar directament recurs contenciós administratiu en els terminis i davant dels òrgans indicats a continuació:
  
a) El recurs de reposició haurà d'interposar-se davant del conseller de Cultura i Educació en el termini d'un mes a comptar des de l'endemà de la publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
  
València, 5 d'abril de 2001
  
El conseller de Cultura i Educació,
  
MANUEL TARANCÓN FANDOS
  
ANNEX I
  
Bases de la convocatòria pública per a la concessió de subvencions a institucions responsables del patrimoni cultural valencià
  
Primera. Objecte
  
L'objecte de les ajudes és col·laborar amb les institucions responsables del patrimoni cultural valencià en la conservació i restauració del patrimoni moble que tenen al seu càrrec, així com en la millora, creació i habilitació de la infraestructura necessària per a la conservació del patrimoni que allotgen.
  
Segona. Beneficiaris
  
Podran ser beneficiaris de les ajudes els ajuntaments, les corporacions locals i les institucions sense ànim de lucre que siguen titulars de museus i col·leccions museogràfiques permanents reconeguts de la Comunitat Valenciana, d'acord amb la Llei 4/1998, d'11 de juny, de la Generalitat Valenciana, del Patrimoni Cultural Valencià, i l'Ordre de 6 de febrer de 1991 de la Conselleria de Cultura, Educació i Ciència.
  
Tercera. Dotació de les ajudes
  
1. Dins dels límits pressupostaris, es concediran subvencions per un import que es determinarà en tot cas segons el criteri de la Comissió Avaluadora especificada en la base cinquena del present annex, per a finançar fins al 100% del pressupost de l'actuació que s'haja d'emprendre, establint com a criteris de prioritat: la qualitat artística de l'objecte moble, el seu grau de deterioració, l'interés de les col·leccions dels museus o institucions, així com la seua categoria i difusió pública, i, si n'hi ha, les necessitats d'adequació de la infraestructura del local on es troba el patrimoni moble.
  
L'import màxim de la subvenció que es concedirà per cada museu o institució responsable no excedirà els 2.000.000 de pessetes.
  
2. Les actuacions seran supervisades pel Servei de Conservació i Restauració de Béns Museístics o per la Unitat de Conservació Artística.
  
Quarta. Sol·licituds
  
1. Les sol·licituds podran presentar-se en el termini de quinze dies hàbils a partir del dia de la publicació d'esta convocatòria en el Diari Oficial de la Generalitat Valenciana. Si el termini acaba en dissabte, es considerarà prorrogat fins al primer dia hàbil següent.
  
2. Les sol·licituds, dirigides a la Conselleria de Cultura i Educació, Direcció General de Promoció Cultural, segons la instància que s'inclou com a annex II en esta ordre, podran presentar-se en el Registre General de la Conselleria de Cultura o en les direccions territorials de València, Castelló i Alacant, o a través de qualsevol dels mitjans establits en l'article 38.4 de la Llei de Règim Jurídic de les Administracions Públiques i del Procediment Administratiu Comú, i hauran d'incloure:
  
- Instància presentada pel titular del museu o de la institució que té al seu càrrec els béns artístics mobles, facultat per a l'acte per un acord de l'òrgan de l'entitat competent, en què hauran de figurar les dades següents: nom, cognoms i DNI, adreça i telèfon, denominació de l'entitat peticionària i el seu CIF, i dades bancàries on es desitja rebre la subvenció.
  
- Identificació documental del bé o local per al qual se sol·liciten les ajudes, així com les seues característiques tècniques i artístiques.
  
- Pressupost estimat de l'actuació necessària per a la seua conservació o adequació.
  
- Informe sobre el grau de deterioració que afecta el bé, i les dades necessàries que permeten identificar el lloc, la urgència i el bé o local que requerix la intervenció.
  
3. Quan la sol·licitud no complisca els requisits indicats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'hi adjunte la documentació que resulta exigible d'acord amb esta ordre, es requerirà a l'interessat que en el termini de deu dies corregisca la falta o aporte els documents preceptius, indicant-li que si no ho fa, es considerarà que ha desistit de la seua petició, després de la resolució prèvia dictada en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Cinquena. Resolució de la convocatòria
  
1. Per a la valoració i selecció de les sol·licituds presentades es constituirà una comissió avaluadora integrada per:
  
- La subsecretària de Promoció Cultural, que actuarà com a presidenta.
  
- El cap de l'Àrea de Museus i Belles Arts.
  
- El cap del Servei de Conservació i Restauració de Béns Museístics.
  
- Un tècnic designat por la subsecretària de Promoció Cultural, que actuarà com a secretari.
  
La Comissió elevarà la proposta d'adjudicació a la subsecretària de Promoció Cultural, que dictarà la resolució per delegació del conseller.
  
2. Si en el termini de tres mesos comptats des de la data d'acabament del termini de presentació de sol·licituds no s'haguera aprovat ni notificat la resolució corresponent a esta convocatòria, es considerarien desestimades totes les peticions presentades.
  
Sisena. Obligacions dels beneficiaris
  
Tots els beneficiaris de les ajudes estan obligats a complir les normes especificades en la convocatòria, així com a:
  
- Acreditar documentalment la realització de l'activitat i el compliment dels requisits que determinen la concessió o l'ús de l'ajuda.
  
- Sotmetre's a les actuacions de control financer que corresponen a la Intervenció General.
  
- Comunicar a la Conselleria de Cultura i Educació l'obtenció d'altres subvencions o ajudes per a la mateixa finalitat, procedents d'altres administracions o ens públics o privats.
  
- Acreditar, en el termini màxim de deu dies hàbils des de la notificació de l'adjudicació, i en la forma que establix l'Ordre de 30 de maig de 1996 de la Conselleria d'Economia i Hisenda (DOGV 2775 de 21/06/96), que es troben al corrent de les obligacions tributàries (autonòmiques i estatals) i davant de la Seguretat Social.
  
Setena. Modificació de la resolució
  
Qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podran donar lloc a la modificació de la resolució de concessió.
  
L'import de les subvencions regulades en les presents bases no podrà ser en cap cas d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que ha de realitzar el beneficiari.
  
Huitena. Pagament de les ajudes
  
El pagament de les ajudes previstes en la present ordre es farà segons el que establixen el Text Refós de la Llei d'Hisenda Pública de la Generalitat Valenciana i la Llei de Pressupostos de la Generalitat Valenciana per al 2001. La subvenció només es farà efectiva si el beneficiari justifica l'execució prèvia de l'activitat i de la despesa.
  
Per a poder efectuar el pagament, els beneficiaris hauran de presentar la documentació següent:
  
- Fotocòpia compulsada de nòmines, contractes de treball i/o factures de les despeses efectuades que justifiquen l'import que finança la present convocatòria.
  
- Memòria explicativa de les activitats realitzades.
  
El termini per a presentar la documentació justificativa serà fins al 30 d'octubre del 2001.
  
Una vegada conclòs el termini sense que s'haguera presentat la documentació, l'ajuda quedaria sense efecte i s'arxivaria l'expedient.
  
Novena. Reintegrament de quantitats percebudes
  
Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:
  
- Incompliment de l'obligació de justificació.
  
- Obtenció de la subvenció sense complir les condicions requerides.
  
- Incompliment de la finalitat per a la qual fou concedida la subvenció.
  
- Incompliment de les condicions imposades als beneficiaris amb motiu de la concessió de la subvenció.
  
Igualment, en el supòsit previst en la base setena, quan la subvenció principal siga de la Generalitat Valenciana, serà procedent el reintegrament de l'excés obtingut sobre el cost de l'activitat.